De tre kendte skuespillere er enige om, hvad noget af det bedste ved Nordjylland er. Der er dog mere uenighed, når det kommer til det værste.

Nordjylland er blandt andet kendt for Vesterhavet, naturen og stilheden. I hvert i fald hvis man spørger folk fra Storkøbenhavn. Det er heller ikke en undtagelse ifølge skuespillerne Preben Kristensen, Sonja Oppenhagen og Laura Bro, der i øjeblikket øver til vandreforestillingen Børglums Stemmer. - Det bedste ved Nordjylland er den der ro, som man får, når man kommer herop, eller jeg får i hvert fald. Man kommer væk fra storbyens ræs, og det, man ikke når i dag, det når man i morgen. Det elsker jeg, konstaterer Preben Kristensen, der bakkes op af Sonja Oppenhagen. - Det bedste ved Nordjylland, det er jo den skønhed, der er her. Og det er også de folk, der bor her. Jeg har jo lavet rigtig mange Hjørring Revyer i mine yngre dage. Jeg elskede at være heroppe, og hver gang, når jeg så skulle hjem efter en hel sæson heroppe, hvor vi boede enten i Lønstrup eller et Tversted, så kom jeg altid til at græde, fordi jeg synes, der er sindssygt smukt heroppe, forklarer hun, mens hun også fremhæver Vesterhavet. Og alle gode gange tre. For hos Laura Bro er det også den nordjyske natur, der fremhæves. - Naturen, tror jeg, er noget af det dejligste. Her er så smukt, og jeg glæder mig til at gå lidt på opdagelse, når vi skal være her i længere tid, end bare at suse ind til en foto dag. Det glæder jeg mig så meget til. Det værste Men selvom vi nordjyder er stolte over vores landsdel, så er der dog også negative sider at fremhæve. I hvert i fald blandt nogle af skuespillerne. - Det værste, tror jeg nok for mig, det er, at hvis man bliver syg en søndag, så er det et stort problem. For så skal man helt til Aalborg Sygehus eller til Hjørring Sygehus, eller hvor der nu er et eller andet. Det, synes jeg, er problematisk, og det burde man kunne gøre noget ved, konstaterer Preben Kristensen. Dog er hans kollegaer ikke enige i, at der findes noget negativt  at sige om landsdelen. - Jeg kan ikke se, at der er noget, der er "værst". Det synes jeg ikke, der er, og jeg synes heller ikke, at det ligger særlig langt væk, konstaterer Sonja Ophenhagen. - Jeg ville ønske, at min søn ikke gik i skole, så han kunne være med, griner Laura Bro.